EGCO เข้าซื้อหุ้นโรงไฟฟ้ามาซินลอคในฟิลลิปปินส์เพิ่มรวมถือ 49%
EGCO เข้าซื้อหุ้นโรงไฟฟ้ามาซินลอคในฟิลลิปปินส์อีก 8 % รวมถือ 49%
13 ก.ค. 2559

นายชนินทร์ เชาวน์นิรัติศัย กรรมการผู้จัดการใหญ่ บริษัท ผลิตไฟฟ้า จำกัด (มหาชน) หรือ EGCO เปิดเผยว่า เอ็กโก กรุ๊ป ได้ลงทุนซื้อหุ้นเพิ่มโดยทางอ้อมในบริษัท มาซินลอค พาวเวอร์ พาร์ทเนอร์ จำกัด (เอ็มพีพีซีแอล) คิดเป็นสัดส่วน 8.05% เมื่อวันที่ 12 กรกฎาคม 2559 เป็นผลให้เอ็กโก กรุ๊ป มีสัดส่วนการถือหุ้นในโรงไฟฟ้ามาซินลอคทั้งสิ้นร้อยละ 49 ในขณะที่เออีเอส คอร์ปอร์เรชั่น (เออีเอส) ยังคงถือหุ้นร้อยละ 51
ทั้งนี้เอ็มพีพีซีแอลเป็นเจ้าของและเป็นผู้บริหารจัดการโรงไฟฟ้าถ่านหินมาซินลอค ในจังหวัดแซมบาเลส ประเทศฟิลิปปินส์ ซึ่งประกอบด้วยหน่วยผลิต 2 หน่วย กำลังการผลิตติดตั้งหน่วยละ 315 เมกะวัตต์
นอกจากนี้ เอ็มพีพีซีแอลยังอยู่ระหว่างดำเนินการก่อสร้างโรงไฟฟ้าส่วนขยาย “มาซินลอค หน่วยที่ 3″ กำลังการผลิตติดตั้ง 335 เมกะวัตต์ ในบริเวณเดียวกับโรงไฟฟ้าปัจจุบัน
โดยโครงการโรงไฟฟ้ามาซินลอค หน่วยที่ 3 เป็นหนึ่งในโรงไฟฟ้าถ่านหินกลุ่มแรกของประเทศฟิลิปปินส์ที่ใช้เทคโนโลยแบบ Supercritical ซึ่งเป็นเทคโนโลยีที่ทันสมัยและมีประสิทธิภาพสูง ทั้งนี้ คาดว่าโรงไฟฟ้ามาซินลอค หน่วยที่ 3 จะเริ่มเดินเครื่องเชิงพาณิชย์กลางปี 2562